google/wiki40b huggingface dataset:
Επαρχία Γκαλλαορόλ

Πληθυσμός

Ο πληθυσμός είναι 127.500 κάτοικοι.
Burberry

Burberry Group plc είναι η ονομασία Βρετανικού οίκου μόδας πολυτελείας, που διανέμει είδη ρουχισμού, αξεσουάρ μόδας και αρώματα. Το χαρακτηριστικό μοτίβο ταρτάν έχει γίνει ένα από τα αναγνωρίσιμα εμπορικά σήματα και έχει αντιγραφεί ευρέως. Ο οίκος μόδας Burberry είναι κυρίως γνωστός για τις καμπαρντίνες του, οι οποίες εφευρέθηκαν από τον ιδρυτή του, Τόμας Μπέρμπερι. Η εταιρία έχει επώνυμα καταστήματα σε όλον τον κόσμο και επίσης πωλεί προϊόντα της μέσω συμβάσεων παραχώρησης σε τρίτα καταστήματα. Η Ελισάβετ Β΄ του Ηνωμένου Βασιλείου και ο Κάρολος, Πρίγκιπας της Ουαλίας έχουν παραχωρήσει στην εταιρία Βασιλική Εξουσιοδότηση. Ο Chief Creative Officer της εταιρίας είναι ο Κρίστοφερ Μπέιλι. Η εταιρία περιλαμβάνεται στο Λονδρέζικο Χρηματιστήριο και στο FTSE 100 Index.
Σύμφωνα με το περιοδικό Business Weekly, ο Burberry είναι η 98η πιο πολύτιμη μάρκα στον κόσμο.

Καταστήματα

Ο οίκος μόδας Burberry έχει πάνω από 500 καταστήματα σε πάνω από 50 χώρες.
Βραβείο Ειρήνης Λένιν

Το Διεθνές Βραβείο Ειρήνης Λένιν δημιουργήθηκε στις 20 Δεκεμβρίου 1949 από τη Σοβιετική κυβέρνηση και μέχρι το 1955 έφερε την ονομασία Διεθνές Βραβείο Στάλιν για την Ενίσχυση της Ειρήνης μεταξύ των Λαών. Η απονομή του γινόταν ετησίως ως το 1990. Μεταξύ των τιμηθέντων ήταν οι Έλληνες Κώστας Βάρναλης, Μανώλης Γλέζος, Γιάννης Ρίτσος, Μίκης Θεοδωράκης, Χαρίλαος Φλωράκης, καθώς και οι Πάμπλο Νερούδα, Μπέρτολτ Μπρεχτ, Ίντιρα Γκάντι, Νέλσον Μαντέλα και άλλοι.

Ιστορικό

Το Διεθνές Βραβείο Στάλιν για την Ενίσχυση της Ειρήνης μεταξύ των Λαών δημιουργήθηκε τις 21 Δεκεμβρίου 1949 με διάταγμα της προεδρίας του Ανώτατο Σοβιέτ|Ανώτατου Σοβιέτ προς τιμήν της εβδομηκοστής επετείου των γενεθλίων του Ιωσήφ Στάλιν. Ήταν το αντίστοιχο του Βραβείου Νόμπελ Ειρήνης του τότε Ανατολικού Μπλοκ.
Το βραβείο μετονομάστηκε σε Διεθνές Βραβείο Ειρήνης Λένιν για την Ενίσχυση της Ειρήνης μεταξύ των Λαών, επειδή το 1956, συγκεκριμένα στις 6 Σεπτεμβρίου, ο Νικήτα Χρουστσώφ καταδίκασε την διακυβέρνηση Στάλιν στο εικοστό συνέδριο του Κομμουνιστικού Κόμματος της Σοβιετικής Ένωσης.
Όλοι οι ως τότε τιμηθέντες κλήθηκαν να επιστρέψουν το μετάλλιο που είχαν πάρει μαζί με το βραβείο τους, το οποίο εν συνεχεία αντικαταστάθηκε από το μετονομασμένο βραβείο Λένιν.
Σύμφωνα με απόφαση του Προεδρίου του Ανώτατου Σοβιέτ της 11ης Δεκεμβρίου του 1989 το βραβείο μετονομάστηκε σε διεθνές βραβείο ειρήνης Λένιν (ρωσικά: международная Ленинская премия мира) και έπαψε να απονέμεται δύο έτη αργότερα, το 1991, όταν η Σοβιετική Ένωση έπαψε να υφίσταται.
Το διεθνές βραβείο Λένιν δεν πρέπει να συγχέεται με το Διεθνές Βραβείο Ειρήνης, που απονέμεται από το Συμβούλιο Παγκόσμιας Ειρήνης.
Υπήρξε επίσης ένα βραβείο Στάλιν που δημιουργήθηκε το 1941 και απονεμήθηκε ετησίως σε κορυφαίους σοβιετικούς συγγραφείς, συνθέτες, καλλιτέχνες και επιστήμονες.
Πηλοβάτης

Περιγραφή

Ο πηλοβάτης είναι ένας μεσαίου μεγέθους, παχουλός φρύνος, με μεγάλο κεφάλι και μεγάλα, προεξέχοντα μάτια. Το ολικό μήκος τους σώματος μπορεί να φτάσει τα 10cm, αν και συνήθως είναι μικρότερος. Στο πίσω μέρος κάθε οπίσθιου ποδιού έχει μια κιτρινωπή οστέινη προεξοχή, το λεγόμενο "φτυάρι" (Αγγλικά: "spade") που δίνει στο είδος την κοινή ονομασία του.

Γεωγραφική κατανομή

Ο Συριακός πηλοβάτης απαντάται στην Ασία (Ιράν, Ισραήλ, Λίβανος, Συρία, Τουρκία), τα Βαλκάνια (Ελλάδα, Αλβανία, Βουλγαρία, Σερβία, Ρουμανία, Βόρεια Μακεδονία) και την περιοχή του Καυκάσου (Αρμενία, Αζερμπαϊτζάν, Γεωργία, Ρωσία). Στην Ελλάδα εντοπίζεται στη Β. Ελλάδα και την Πελοπόννησο, αλλά και ορισμένα νησιά: Εύβοια, Λήμνος, Λέσβος και πιθανότατα στην Κω.

Ενδιαίτημα

Προτιμά ανοιχτά ενδιαιτήματα με υγρασία, όπως καλλιεργήσιμες εκτάσεις, παράκτιες περιοχές με αμμοθίνες, εποχιακές λίμνες και χορταρόλιμνες, συνήθως στο επίπεδο της θάλασσας έως και τα 500m υψόμετρο.

Βιολογία

Πρόκειται για νυκτόβιο φρύνο που σπάνια δραστηριοποιείται την ημέρα. Τρυπώνει βαθιά σε μαλακό υγρό χώμα όπου παραμένει κατά την διάρκεια της ημέρας. Τα αρσενικά γονιμοποιούν τα αυγά των θηλυκών τα οποία μπορούν να φτάσουν έως και τα 4000 κατά την αναπαραγωγική περίοδο.
Ανώτατο Συμβούλιο (Υπερδνειστερία)

Ιστορία

Η Δημοκρατία της Μολδαβίας θεωρεί ακόμα την Υπερδνειστερία ως μέρος της επικράτειας της, παρόλο που το Δεύτερο Κογκρέσο των Αντιπροσώπων του Λαού ανακήρυξε απόσχιση από την Σοβιετική Σοσιαλιστική Δημοκρατία της Μολδαβίας στις 2 Σεπτεμβρίου 1990 με την ονομασία Υπερδνειστεριακή Μολδαβική Σοβιετική Σοσιαλιστική Δημοκρατία. Καθώς η Υπερδνειστερία δεν ήταν αυτόνομη περιοχή πριν ανακηρύξει ανεξαρτησία, δεν είχε δικά τις κυβερνητικά όργανα στην ΕΣΣΔ. Έτσι όλες οι κυβερνητικές αρχές έπρεπε να ξαναχτιστούν από το μηδέν. 
Στις 2 Σεπτεμβρίου 1990, το Δεύτερο Έκτακτο Κογκρέσο των Λαϊκών Αντιπροσώπων όλων των επιπέδων της Υπερδνειστερίας εξέλεξαν το προσωρινό Ανώτατο Συμβούλιο της Υπερδνειστερίας, το οποίο είχε ως αποστολή να προετοιμάσει τις εκλογές για το μόνιμο Ανώτατο Συμβούλιο. Ο Ιγκόρ Σμιρνόφ εξελέγη πρόεδρος του Προσωρινού Ανωτάτου Συμβουλίου τον Μάρτιο του 1990. Αργότερα ο Σμιρνόφ εξελέγη Πρόεδρος της Δημοκρατίας, και στις 29 Νοεμβρίου 1990 τον διαδέχθηκε ο Βλαντιμίρ Γκοντσάρ.
Σάμουελ Τόμας Ζέμερινγκ

Βιογραφία

Ο Ζέμερινγκ έγινε καθηγητής της Ιατρικής στο Πανεπιστήμιο της Μαγεντίας το 1784, όπου έγραψε το περίφημο σύγγραμμα «De corporis humani Fabrica». Το 1803 τοποθετήθηκε καθηγητής στο Πανεπιστήμιο της Χαϊδελβέργης. Στο έργο του «Φυσικές διαφορές μεταξύ μαύρων και Ευρωπαίων» το 1785 υποστήριξε τη θεωρία ότι η μορφολογία του ανθρωπίνου σώματος διαφέρει ανάλογα με τη φυλή. Έδωσε νέα ώθηση στην Ανατομία μέσω της Φυσιολογίας. Επιχείρησε να καθορίσει τις βάσεις της ανατομοπαθολογίας, κυρίως εκείνης των αισθητηρίων οργάνων. Στο έργο του «Tabulae baseos encephali», που δημοσιεύθηκε στη Φρανκφούρτη το 1811, παρουσίασε σε πίνακες πολύ διεξοδικά τις βασικές διαφορές που έχει ο ανθρώπινος εγκέφαλος από εκείνον των ζώων. Στο Μουσείο Ανατομίας του Κάσσελ έκανε πολύ σημαντικές παρατηρήσεις επί ακεφάλων και πολυκεφάλων τεράτων. 
Το σημαντικότερο έργο στο οποίο οφείλει και τη μεγάλη του φήμη, είναι το «Icones embryorum humanorum», μια θεμελιώδης συνεισφορά στην Εμβρυολογία. Άλλα έργα του: «Περί διασταυρώσεως των οπτικών νεύρων» (1786), «Περί εγκεφάλου και νωτιαίου μυελού» (1788), «Περί του οργάνου της ψυχής», την οποία ψυχή τοποθετούσε στις κοιλίες του εγκεφάλου, κ.ά.
Άλεξ Τόμπιν

Διακρίσεις

Πρωτάθλημα Αυστραλίας(NSL):1986,1992 και 1994
Πρωτάθλημα Ωκεανίας:1996
MVP Τελικού Αυστραλιανού Πρωταθλήματος:1992 και 1994
Διοργανώσεις Ε.Π.Σ. Καβάλας 2015–16

Β΄ Κατηγορία

Σε δυο ομίλους των 13 ομάδων διεξήχθη η Β΄ Κατηγορία. Οι πρωταθλήτριες των 2 ομίλων κέρδισαν την άνοδο στην Α΄ ΕΠΣΚ για την περίοδο 2016-17. Οι τελευταίες κάθε ομίλου υποβιβάστηκαν, όπως και η ηττημένη αγώνα κατάταξης μεταξύ των προτελευταίων (12η θέση) κάθε ομίλου. Η πρόβλεψη της προκήρυξης ήταν να διεξαχθεί το πρωτάθλημα της επόμενης περιόδου με 28 συνολικά ομάδες.
Νίκος Τσουκάλης

Βιογραφικά στοιχεία

Γεννήθηκε στις Στέρνες Μονοφατσίου Ηρακλείου.
Μετά το 1981 υπηρέτησε στο Τμήμα Ασφαλείας της τότε Κεντρικής Υπηρεσίας Πληροφοριών (ΚΥΠ), ενώ τον Σεπτέμβριο του 1987 ανέλαβε διευθυντής της Υπηρεσίας Ασφαλείας του πρωθυπουργού Ανδρέα Παπανδρέου. Παρέμεινε επικεφαλής της ασφάλειας του Ανδρέα Παπανδρέου μέχρι το θάνατό του τον Ιούνιο του 1996, ενώ διετέλεσε και φρούραρχος της Βουλής των Ελλήνων από το 2000 ως το 2004.
Την περίοδο της τελευταίας πρωθυπουργικής θητείας του Ανδρέα Παπανδρέου (1993—1996) θεωρούνταν πρόσωπο με επιρροή στον πρωθυπουργό και την σύζυγό του Δήμητρα Λιάνη.
Άγγελος Φόρτιος

Ο Άγγελος Φόρτιος ή Φόρδιος ήταν Έλληνας ιατρός και λόγιος του 16ου αιώνα.

Βιογραφικά στοιχεία

Ο Φόρτιος γεννήθηκε στην Κρήτη στις αρχές του 16ου αιώνα. Λεπτομέρειες για τις σπουδές και τη δράση του δεν έχουμε επαρκείς. Το βέβαιο είναι ότι σπούδασε Ιατρική στην Ιταλία, όπου παρέμεινε και άσκησε το επάγγελμα του ιατρού με μεγάλη επιτυχία. Αναδείχθηκε, όπως αναφέρει ο σύγχρονός του εκδότης Νικόλαος Σοφιανός, «άριστος και διασημότατος ιατρός, και όντως άλλος Ιπποκράτης».
Man in the Mirror

Προϊστορία

Ο Τζάκσον εκτέλεσε μια ζωντανή, extended version του τραγουδιού στη τελετή των Γκράμι, το 1988. Επίσης εκτέλεσε το κομμάτι στο τέλος των συναυλιών του δεύτερου μέρους του Bad World Tour και στις συναυλίες του Dangerous World Tour. Στις 16 Ιουλίου 1996, ο Τζάκσον εκτέλεσε το Man in the Mirror στο «Royal Concert Brunei» για τελευταία φορά πριν το «United We Stand». Η ενόργανη εισαγωγή του τραγουδιού παίχτηκε στο τέλος της κηδείας του Τζάκσον, ενώ το φέρετρο του μεταφέρονταν έξω - μετά τα φώτα της δημοσιότητας στράφηκαν στο μικρόφωνο, το οποίο είχε περικυκλωθεί από φως, στην άδεια σκηνή. Μετά από μια τελευταία προσοχή, στην οποία υπήρχαν θέματα από το τραγούδι, τα φώτα παρέμειναν στο μικρόφωνο.
Το τραγούδι είναι το τελευταίο που ακούγεται στη ταινία Michael Jackson's This Is It. Το τραγούδι αναφέρθηκε από τον Ζερμαίν Τζάκσον κατά το Celebrity Big Brother 2007, ενώ χρησιμοποιήθηκε από πολλούς ανθρώπους που φοβόνταν ένα Ινδό συγκάτοικο, την ηθοποιό του Μπόλυγουντ, Σίλπα Σέττι. Το τραγούδι παίζεται στο σπίτι την επόμενη μέρα ως συναγερμός.

Μουσικό βίντεο

Το μουσικό βίντεο διαφέρει από τα άλλα μουσικά βίντεο του Τζάκσον, κυρίως επειδή ο Τζάκσον δεν εμφανίζεται σε αυτό (εκτός από μια στιγμή στο τέλος που φαίνεται να φορά ένα κόκκινο σακάκι). Αντιθέτως, χρησιμοποιεί σκηνές από την Επιχείριση Σταυροδρόμι, τις δολοφονίες των Τζων Φ. Κέννεντι και Ρόμπερτ Φ. Κέννεντι, την ιρανική κρίση, το Live Aid, το Farm Aid, και διάφορους διάσημους ανθρώπους όπως του Μάρτιν Λούθερ Κινγκ, Λεχ Βαλέσα, Μητέρα Τερέζα, Ντέσμοντ Τούτου, Τζων Λένον και Γιόκο Όνο, Μαθάτμα Γκάντχι, Άνβαρ Ελ Σάντα, Μέναχεμ Μπέντζιν, Τζίμμι Κάρτερ, Μιχαήλ Γκαραμπατσιόφ, Ρόσα Πάρκς, Ρόνανλντ Ρέγκαν, Πίτερ Βίλλεμ Μπόθα, Μουαμάρ αλ Καντάφι και Αδόλφος Χίτλερ. Ένα εναλλακτικό βίντεο εμφανίζεται στην αρχή του Moonwalker με σκηνές από το Bad World Tour.
Η PCM Stereo εκδοχή του μουσικού βίντεο συμπεριλήφθηκε στα Number Ones και Michael Jackson's Vision.

Σύνθεση

Το τραγούδι γράφτηκε από τους Σίνταχ Γκάρετ και Γκλεν Μπάλαρντ. Ο Τζάκσον πρόσθεσε background φωνητικά από την Γκάρρετ, τους The Winans και τους Andrae Crouch Choir. Το τραγούδι θεωρείται ως ένα από τα αγαπημένα του κομμάτια. Ο Ντέιβιντ Μπόβι, ο οποίος διεύθυνε την χορωδία γκόσπελ, χρησιμοποίησε αργότερα μια συσκευή για το Underground, από τη ταινία φαντασίας Labyrinth, ενώ την ίδια εποχή καλλιτέχνες όπως Ντέμπι Γκίμπσον και Guns N' Roses είχαν κομμάτι με χορωδίες γκόσπελ. Ο Τζάκσον θα χρησιμοποίηση αργότερα μια χορωδία γκόσπελ για το κομμάτι Will You Be There. Η Σίνταχ Γκάρρεττ είχε τραγουδήσει ντουέτο με τον Τζάκσον στο I Just Can't Stop Loving You το καλοκαίρι του 1987. Το τραγούδι παίζεται στη κλείδα του G Major με μέσο όρο 100 χτύπους ανά λεπτό. Τα φωνητικά βρίσκονται μεταξύ των βαθμών Ab3-C6.
Εθνική Πουέρτο Ρίκο (ποδόσφαιρο ανδρών)

Η Εθνική Πουέρτο Ρίκο είναι η εθνική ομάδα ποδοσφαίρου του Πουέρτο Ρίκο. Ελέγχεται από την Ομοσπονδία Ποδοσφαίρου Πουέρτο Ρίκο. Έδρα της ομάδας είναι το Juan Ramón Loubriel Stadium. Συμμετέχει στις διοργανώσεις της Ποδοσφαιρικής Ένωσης Καραϊβικής, η οποία είναι μέλος της Ποδοσφαιρικής Συνομοσπονδίας Βόρειας, Κεντρικής Αμερικής και Καραϊβικής. Πρώτο διεθνές παιχνίδι της ομάδας ήταν με αντίπαλο την Εθνική Κούβας το 1940 (1–1).
Σπάιτσταουν

Προέλευση του ονόματος

Η Σπάιτσταουν πήρε το όνομά της από τον Γουίλλιαμ Σπάιτ.

Γεωγραφία

Η Σπάιτσταουν βρίσκεται βόρεια του Μπαρμπάντος και κεντρο-δυτικά του Αγίου Πέτρου. Βρίσκεται νότια της Ντουγκλάς, δυτικά της Δε Γουίμ και βορειοδυτικά της Γουόρλεϊ.

Σημαντικά πρόσωπα

Η Σπάιτσταουν ήταν η γενέτειρα της Κλωντέν Κολμπέρ (Claudette Colbert).
Αμάσεια

Ιστορία

Στην αρχαιότητα, η Αμάσεια διετέλεσε πρώτη πρωτεύουσα του Βασιλείου του Πόντου, μέχρι το 183 π.Χ., οπότε η πρωτεύουσα μεταφέρθηκε στη Σινώπη. Μετά την κατάκτησή της από τους Ρωμαίους, το 70 π.Χ., εντάχθηκε στην επαρχία Γαλατίας και αργότερα στην Καππαδοκία. Στη βυζαντινή περίοδο, η Αμάσεια συμπεριλαμβανόταν στο Θέμα Αρμενιακών. Το 1075 κατακτήθηκε από τους Τανισμάνιους εμίρηδες, που την έκαναν πρωτεύουσά τους. Το 1174 κατακτήθηκε από τους Σελτζούκους και το 1393 από τους Οθωμανούς. Κατά την πρώιμη οθωμανική περίοδο υπήρχε το έθιμο να αποστέλλονται εκεί οι Οθωμανοί πρίγκιπες για να αποκτήσουν διοικητική εμπειρία. Στις αρχές του 20ού αιώνα, η Αμάσεια ήταν έδρα Μητρόπολης του Πατριαρχείου Κωνσταντινουπόλεως και το χριστιανικό στοιχείο της περιοχής αριθμούσε 155.000 κατοίκους σε 392 ενορίες με ισάριθμες εκκλησίες και 325 σχολεία, όπου φοιτούσαν 10.000 μαθητές και δίδασκαν 565 δάσκαλοι. Πολλοί από τους χριστιανούς κατοίκους της περιοχής ήταν τουρκόφωνοι. Στην κωμόπολη Μερζιφούντα της επαρχίας Αμάσειας ιδρύθηκε το 1886, από αμερικανούς ιεραποστόλους, το Κολλέγιο Ανατόλια. 
Κατά τη διάρκεια του Α' Παγκοσμίου και του ελληνοτουρκικού πολέμου που ακολούθησε, η Αμάσεια έγινε θέατρο φοβερών διωγμών κατά του αρμενικού και ποντιακού πληθυσμού. Πολλοί Αρμένιοι και Έλληνες απαγχονίστηκαν με συνοπτικές διαδικασίες, μεταξύ άλλων και στα "Δικαστήρια Ανεξαρτησίας", που οργάνωσε το τουρκικό εθνικό κίνημα του Μουσταφά Κεμάλ και κατάφερε τη μαζική θανάτωση εκπροσώπων του ποντιακού Ελληνισμού. Μεταξύ των θυμάτων υπήρξαν καθηγητές και μαθητές του αμερικανικού Κολλεγίου Ανατόλια, το οποίο οι τουρκικές αρχές ανάγκασαν να κλείσει οριστικά το 1921. Στην πόλη σήμερα έχουν απομείνει οι παλιές ελληνικές γειτονιές, με σπίτια-φαντάσματα. Πολλά από αυτά βρίσκονται στις όχθες του Ίριδος ποταμού, που διασχίζει την Αμάσεια.
Επωτίδα

Επωτίδες ονομάζονται οι μηχανισμοί των πλοίων, που χρησιμεύουν στην καθαίρεση και ανακρέμαση των σωσιβίων λεμβών, καθώς και των σωσιβίων σχεδιών. Είναι γνωστές και ως καπόνια.
Μάρτι

Υπόθεση

Ο Μάρτυ Πιλέτι (Έρνεστ Μποργκνάιν) είναι ένας καλόκαρδος και μοναχικός ιταλοαμερικανός χασάπης, που ζει στο Μπρονξ της Νέας Υόρκης με τη μητέρα του (Έστερ Μιντσότι). Ο Μάρτυ που στα 34 του χρόνια είναι ακόμη ανύπαντρος δέχεται πιέσεις από τους γύρω του, ώστε να δημιουργήσει κι εκείνος τη δική του οικογένεια. Τα αδέρφια του είναι όλα παντρεμένα και με παιδιά, ενώ εκείνος εργένης. Ο Μάρτυ θέλει να παντρευτεί, αλλά η μοναχική ζωή που διάγει σε συνδυασμό με τη χαμηλή του αυτοεκτίμηση δεν τον βοηθούν να βρει το "έτερον του ήμισυ". Ένα σαββατόβραδο που αποφασίζει τελικά να βγει από το σπίτι του, μετά από παρότρυνση της μητέρας του, ο Μάρτυ γνωρίζεται με την Κλάρα (Μπέτσι Μπλερ), μια απλοϊκή και μοναχική δασκάλα. Ο Μάρτυ και η Κλάρα διαπιστώνουν ότι έχουν πολλά κοινά, αλλά ο περίγυρός τους έχει άλλη άποψη για το δέσιμό τους.

Παραλειπόμενα

Η ταινία αυτή αποτελεί κινηματογραφική μεταφορά ομώνυμης τηλεταινίας του 1953 με πρωταγωνιστή το Ροντ Στάιγκερ. Το σενάριο της τηλεταινίας έγραψε ο Πάντι Τσαγιέφσκι (σεναριογράφος επίσης και της ταινίας του 1976, Το δίκτυο (The Network). Ο Τσαγιέφσκι ονόμασε τον ήρωά του, "Μάρτυ", σκεπτόμενος το φίλο του, σκηνοθέτη και ηθοποιό, Μάρτιν Ριτ, για τον πρωταγωνιστικό ρόλο. Όμως οι υπεύθυνοι του καναλιού που είχε αναλάβει την παραγωγή και την προβολή της τηλεταινίας, είχαν αντιρρήσεις όσον αφορά την πρόσληψη του Ριτ, δεδομένου ότι το όνομα του βρισκόταν στη μαύρη λίστα του Χόλυγουντ.
Ένα χρόνο αργότερα, η νεοσύστατη εταιρία παραγωγής του Μπάρτ Λάνκαστερ και του Χάρολντ Χέχτ, αγόρασε τα δικαιώματα της τηλεταινίας και προσέλαβε τον Τσαγιέφσκι για να διασκευάσει το σενάριο του Μάρτυ για τη μεγάλη οθόνη. Ο Τσαγιέφσκι μεγάλωσε το ρόλο της Κλάρα, προσέθεσε τους ρόλος της μητέρας και της αδελφής του Μάρτι κι επιπλέον στοιχεία πάνω στην καριέρα του. Ο Λάνκαστερ και ο Χεχτ αποφάσισαν να προσλάβουν κάποιον άλλο ηθοποιό να ερμηνεύσει το ρόλο του φιλήσυχου χασάπη, φοβούμενοι ότι το κανείς δε θα ενδιαφερόταν να δει το Ροντ Στάιγκερ να επαναλαμβάνει στη μεγάλη οθόνη, ένα ρόλο που είχε ήδη ερμηνεύσει στην τηλεόραση. Το ζήτημα του ηθοποιού που θα ερμήνευε τον πρωταγωνιστικό ρόλο παρέμεινε ανοιχτό για καιρό, μέχρι τη στιγμή που ο σκηνοθέτης της ταινίας Ντέλμπερτ Μαν, συμβουλεύτηκε τον φίλο του Ρόμπερτ Όλντριτς και ο Όλντριτς του πρότεινε τον Έρνεστ Μποργκνάιν, ηθοποιό που συνήθιζε να υποδύεται στυγνούς εγκληματίες.
Κωνσταντίνος Μουρούζης

Βιογραφικά στοιχεία

Ήταν γιος τού Δημητρίου Αδαμαντίου Μουρούζη και της Σουλτάνας Νικολάου Μαυροκορδάτου. Ο Κωνσταντίνος έλαβε επιμελημένη μόρφωση και μιλούσε, εκτός από τα ελληνικά, λατινικά, γαλλικά, περσικά, αραβικά και τουρκικά. 
Το 1764 ανέλαβε το αξίωμα του Διερμηνέα (Dragoman) του Στόλου και το 1774 έγινε Μέγας Διερμηνεύς. Το 1777 η Οθωμανική κυβέρνηση τον όρισε ηγεμόνα της Μολδαβίας. Το 1782 επανήλθε στην Κωνσταντινούπολη και το 1787 εξορίστηκε στην Τένεδο, ύστερα από ενέργειες του ηγεμόνα της Βλαχίας Νικολάου Μαυρογένη, ο οποίος θεωρούσε ότι ο Μουρούζης εποφθαλμιούσε τον θρόνο του. Επέστρεψε από την εξορία του ένα χρόνο μετά, το 1783.
Ο Μουρούζης διήγε βίο πολυτελή στο Ιάσιο, αλλά παράλληλα ενθάρρυνε την δημιουργία εκπαιδευτικού συστήματος, ιδρύοντας σχολεία και παρέχοντας υποτροφίες. 
Οι ιστορικοί εκφράζουν υπόνοιες ότι ίσως εμπλεκόταν στην αποπομπή και δολοφονία τού προκατόχου του στο θρόνο της Μολδαβίας, τού Γρηγόριου Γ΄ Γκίκα, από την Υψηλή Πύλη.
Πρωτάθλημα πετοσφαίρισης Α' εθνικής κατηγορίας ανδρών 1988-1989

Στο πρωτάθλημα Ελλάδας βόλεϊ ανδρών της περιόδου 1988−89 ήταν το πρώτο με την ονομασία Α1 κατηγορία, καθώς μετά το τέλος της περιόδου 1987-88 η Α' Εθνική διαχωρίστηκε σε Α1 και Α2 με έξι ομάδες η καθεμία.
Η Α1 και η Α2 ήταν επισήμως δύο όμιλοι της Α' Εθνικής, με τις ομάδες του πρώτου (Α1) να αγωνίζονται για τις θέσεις 1-6, και αυτές του δεύτερου (Α2) για τις θέσεις 7-12, αλλα κατ' ουσία ήταν διαφορετικά πρωταθλήματα, καθώς οι ομάδες της Α2 δεν μπορούσαν να φτάσουν στην κατάκτηση του τίτλου του πρωταθλητή Ελλάδας, κάτι που αποτελεί τον μεγαλύτερο στόχο της ανώτατης κατηγορίας. Ο σκοπός του διαχωρισμού ήταν να υπάρχουν περισσότεροι ανταγωνιστικοί αγώνες (π.χ. Ολυμπιακός και Παναθηναϊκός αναμετρήθηκαν τέσσερεις φορές εν αντιθέσει με τις δύο των προηγούμενων ετών), καθώς τα προηγούμενα χρόνια οι μεγάλες ομάδες (Ολυμπιακός, Παναθηναϊκός αλλά και οι Άρης και Ηρακλής) επικρατούσαν εύκολα των υπολοίπων, και γνώριζαν ελάχιστες ήττες, κυρίως στους μεταξύ τους αγώνες.
Έγιναν τέσσερεις γύροι, σύνολο 20 αγώνων για κάθε ομάδα.  Πρωταθλητής αναδείχθηκε ο Ολυμπιακός. Από την Α1 δεν υποβιβάστηκε καμία ομάδα, καθώς την επόμενη περίοδο (1989-90) η Α1 και η Α2 συγχωνεύτηκαν και σχημάτισαν ξανά την ενιαία Α' Εθνική με δώδεκα ομάδες για τελευταία φορά στην ιστορία του πρωταθλήματος (την περίοδο 1990-91 καθιερώθηκε οριστικά ο διαχωρισμός της Α' Εθνικής σε Α1 Εθνική κατηγορία και Α2 Εθνική κατηγορία). Από την Α2 υποβιβάστηκαν δύο ομάδες στη Β' Εθνική.
Το πρωτάθλημα κρίθηκε στους αγώνες μεταξύ Ολυμπιακού και Παναθηναϊκού. Οι ερυθρόλευκοι επικράτησαν εύκολα στην έδρα τους και στους δύο αγώνες με 3-0 (15-4, 15-4, 15-13 και 15-7, 15-11, 15-7). Στην έδρα του Παναθηναϊκού, οι πράσινοι επικράτησαν στον πρώτο με 3-2 (15-11, 9-15, 16-14, 10-15, 15-11 - αυτή ήταν η πρώτη ήττα του Ολυμπιακού μετά από 46 συνεχόμενες νίκες σε αγώνες πρωταθλήματος), ενώ στο δεύτερο και τελευταίο αγώνα που έκρινε τον τίτλο του πρωταθλητή, οι ερυθρόλευκοι επικράτησαν με 2-3 (11-15, 16-14, 6-15, 15-2, 8-15) και κατέκτησαν το τρίτο συνεχόμενο πρωτάθλημα. Αν οι δύο ομάδες ισοβαθμούσαν, τα σετ στους μεταξύ τους αγώνες αλλά και συνολικά στο πρωτάθλημα δεν θα υπολογίζονταν, και θα διεξαγόταν αγώνας μπαράζ.
Σπίτι με τις Καρυάτιδες

Ιστορικό

Το σπίτι χτίστηκε στα τέλη του 19ου αιώνα και είναι χαρακτηριστικό δείγμα του αθηναϊκού νεοκλασικισμού και της λαϊκής αρχιτεκτονικής της περιοχής. Οι Καρυάτιδες που κοσμούν την πρόσοψη είναι έργο του γλύπτη Ιωάννη Καρακατσάνη που ήταν Αιγινίτης καλλιτέχνης, ο οποίος μαθήτευσε δίπλα στον Λεωνίδα Δρόση. Ο Καρακατσάνης ήταν ο ιδιοκτήτης του σπιτιού όπου διέμενε εκεί με την οικογένειά του, και τα μοντέλα που έγιναν Καρυάτιδες ήταν η γυναίκα του Ξανθή και η αδελφή της Ευδοξία. Μετά τον θάνατό του το 1906, η οικογένειά του αποφάσισε να πουλήσει το σπίτι. Το 1989 ανακηρύχθηκε διατηρητέο από το Υπουργείο Πολιτισμού που το έσωσε από κατάρρευση. Δέκα χρόνια αργότερα ανακαινίστηκε με την επίβλεψη του αρχιτεκτονικού γραφείου του Στέφανου Πάντου - Κίκκου και σήμερα φιλοξενεί τον Σύλλογο Ελλήνων Ολυμπιονικών.

Αστικός μύθος

Στο ισόγειο του οικήματος υπήρχε το κουρείο του Παναγιώτη Κρητικάκου. Σύμφωνα με την ιστορία, ο κουρέας διέδιδε στους πελάτες του πως ο ιδιοκτήτης του κτηρίου είχε δύο κόρες που πέθαναν με τραγικό τρόπο και για να τιμήσει την μνήμη τους τοποθέτησε τις Καρυάτιδες. Οι εκδοχές σχετικά με τον τρόπο που πέθαναν ήταν διάφορες, καθώς ο κουρέας προσπαθούσε να συντηρεί το μυστήριο για λόγους φήμης και προβολής της περιοχής. Φήμες που ωστόσο δεν ευσταθούσαν καθώς η γυναίκα του Ιωάννη Καρακατσάνη, Ξανθή, και η αδελφή της Ευδοξία, πέθαναν το 1949 και το 1950 αντίστοιχα αφού είχαν αποκτήσει παιδιά και εγγόνια. Σήμερα στη θέση του κουρείου στεγάζεται το Ινστιτούτο των Ελληνικών Μύλων.

Επιρροές στην Τέχνη

Χαρακτηριστική είναι η ασπρόμαυρη φωτογραφία του Γάλλου φωτογράφου Ανρί Καρτιέ Μπρεσόν το 1953, που αποθανάτισε δύο μαυροντυμένες ηλικιωμένες γυναίκες να περνούν μπροστά από το «Σπίτι με τις Καρυάτιδες». Όπως ο ίδιος είπε «Ξαφνικά συνειδητοποιώ ότι οι φωτογραφίες θα μπορούσαν να φθάσουν την αιωνιότητα μέσω της στιγμής», θέλοντας να τονίσει τις συμβολικές αντιθέσεις που απεικονίζονται στη φωτογραφία.

Επιπλέον ο συγγραφέας Δημοσθένης Κούρτοβικ ασχολήθηκε με την εν λόγω φωτογραφία του Ανρί Καρτιέ Μπρεσόν στο βιβλίο του «Τετέλεσται, δοκίμια πάνω σε φωτογραφίες» προσπαθώντας να αναλύσει τους συμβολισμούς της.

Ο Γιάννης Τσαρούχης παίρνοντας έμπνευση από την νεοκλασική αρχιτεκτονική της Αθήνας, το έχει αποτυπώσει το 1952 σε υδατογραφία με τίτλο «Το σπίτι με τις Καρυάτιδες» και το 1971 σε πίνακα με τίτλο «Σπίτι στην Αγίων Ασωμάτων» παντρεύοντας το κλασικό παρελθόν με το λαϊκό στοιχείο. Επίσης το 1988 έβαλε το σπίτι της Οδού Αγ. Ασωμάτων να δεσπόζει στο σκηνικό που έφτιαξε για την παράσταση «Εκκλησιάζουσες του Αριστοφάνη» που ανέβηκε στο Θέατρο του Λυκαβηττού.

Ο Κώστας Ταχτσής χαρακτηριστικός εκπρόσωπος της μεταπολεμικής γενιάς της ελληνικής πεζογραφίας, ενσωμάτωσε στοιχεία επηρεασμένα από το «Σπίτι με τις Καρυάτιδες» στη μυθοπλασία του έργου του «Τρίτο Στεφάνι» που εκδόθηκε το 1962.
Πρωτάθλημα χειροσφαίρισης Α1 εθνικής κατηγορίας ανδρών 2000-2001

Το πρωτάθλημα Α1΄ Εθνικής κατηγορίας χάντμπολ ανδρών της περιόδου 2000-2001 ήταν το δωδέκατο από την καθιέρωση της Α1 και συνολικά το 24ο πρωτάθλημα Ελλάδος στην ιστορία του χάντμπολ (μαζί με τα δυο πρωταθλήματα που είχε διοργανώσει ο ΣΕΓΑΣ). 
Πρωταθλητής αναδείχθηκε, για δεύτερη φορά στην ιστορία του θεσμού, ο Αθλητικός Σύλλογος Εκπαιδευτηρίων Δούκα. Επικράτησε στους τελικούς των πλέι-οφ του Φιλίππου Βέροιας με 2-1 νίκες, ανατρέποντας το μειονέκτημα έδρας.
Χέι-τίκι

Το Χέι-τίκι είναι ένα μικρό σκαλιστό φυλαχτό των Μαορί, συνήθως από νεφρίτη, που φοριέται με ένα κορδόνι γύρω από το λαιμό.

Η έννοια της λέξης τίκι

Είναι σημαντικό ότι η λέξη «τίκι» σημαίνει τόσο τον Πολυνήσιο θεό της Δημιουργίας όσο και τον πρώτο άνθρωπο, που έφτιαξε ο θεός.

Η μορφή του ειδώλου

Το Χέι-τίκι, που απεικονίζει μια ανθρώπινη μορφή με αλλόκοτα χαρακτηριστικά και άκρα, είναι ένα είδος τέχνης, που συναντάται σε πολλά νησιά της Πολυνησίας. Τα τυποποιημένα μοτίβα, που σκαλίζονται στα τίκι, απαντώνται επίσης σε πολλά όπλα και εργαλεία.

Η σημασία του ειδώλου

Στις παραδοσιακές κοινωνίες, το Χέι-τίκι αντιπροσώπευε ένα σημαντικό πρόγονο και θεωρείτο πολύτιμο οικογενειακό κειμήλιο, που κληροδοτείτο από γενιά σε γενιά. Σήμερα παράγεται σε μεγάλες ποσότητες ως ενθύμιο για τους τουρίστες, ιδιαίτερα στη Νέα Ζηλανδία.